ไผ่ทองไอสกรีม ร้านไอศครีมสไตล์ไทยๆที่รสชาติไม่เป็นรองใคร แบรนด์นี้พูดขึ้นมาผมเชื่อว่าคงไม่มีใครไม่รู้จักอย่างแน่นอนครับ ทุกคนน่าจะต้องเคยมีสักครั้งแหละที่ผ่านรถเข็นไอศครีมแบรนด์นี้แล้วก็ซื้อทาน เพราะไอศครีมนั้นไม่แพงแล้วก็อร่อยด้วยครับ ทานแล้วรู้สึกว่าแบรนด์ไทยก็ไม่แพ้แบรนด์ใดในโลกได้เหมือนกันครับ

[วิธีการเดินทาง]
สาขานี้ของทางร้านเป็นรถเข็นริมทางเดินอยู่ใต้สถานีรถไฟฟ้าช่องนนทรีเลยครับ อยู่หน้าปากซอยร้าน Alphabet ใกล้ๆกับร้าน Suksawat Coffee ครับ เดินลงมาจากรถไฟฟ้า BTS ที่สถานีช่องนนทรียังไงเจอแน่นอนครับ

[บรรยากาศ/การบริการ]
ร้านนี้เป็นร้านรถเข็นข้างทางธรรมดาๆครับ คนแถวนี้เยอะอยู่แล้วเพราะเป็นย่านออฟฟิต ช่วงเที่ยงๆของทุกวันทางร้านจึงมีลูกค้าแน่นร้านอยู่ตลอดเวลาครับ ยืนต่อคิวซื้อเอาได้เลย คนขายในร้านนั้นก็ตั้งใจทำเร็วที่สุดละครับ ยังไงยืนรอไปใช้เวลาไม่นานก็ได้อร่อยกับไอศครีมแล้วครับ

[รสชาติอาหาร/ความคุ้มค่า]
ไอศครีมไผ่ทองนั้นก่อนหน้านี้ผมเคยคิดมาตลอดว่ามีรสชาติเดียว จนวันนี้นี่แหละครับที่ได้รู้ว่าจริงๆแล้วทางร้านนั้นก็มีหลายรสชาติเหมือนกัน วันนี้ทางร้านมาขาย 4 รสชาติครับ คือ กะทิ วานิลลา สตอเบอรี่ และช็อกโกแลต จะสั่งทานใส่ถ้วยหรือใส่ขนมปังก็ได้ครับ

ไอศครีมไผ่ทอง (ถ้วยใหญ่ 99 บาท)
- วันนี้ผมสั่งถ้วยใหญ่สุดเลยครับ 99 บาท ทางร้านจัดมาให้อย่างเยอะ อย่างล้นเลย ผมเลือกรสวานิลลาและกะทิสองรส พร้อมด้วยท็อปปิ้งเป็นเยลลี่ ทางร้านใส่ขนมปังกรอบมาให้เพิ่มความน่าทาน ไอศครีมนั้นทางร้านตักมาให้เป็นลูกเล็กๆหลายสิบลูกด้วยกันครับ มันเยอะมาก คุ้มมาก และอร่อยมาก ทานสามคนยังอิ่มจนจุกเลยครับ (3/5)

จุดนี้คงไม่ต้องอธิบายอะไรมาก แค่พูดชื่อว่าไผ่ทองบางคนก็ร้องอ๋อแล้วก็เชื่อในความอร่อยทันที ใครที่ชอบทานไอศครีมอยู่แล้ว อากาศร้อนๆแบบนี้ เจอที่ไหนจัดที่นั้นได้เลยครับ